***Shuvuuia*** je rod teropodnih dinosaura sličnih pticama iz perioda kasne krede; nastanjivala je današnju Mongoliju. Pripadnik je porodice Alvarezsauridae, malenih celurosaura koje karakteriziraju kratki, ali snažni prednji udovi specijalizirani za kopanje. Tipična i jedina poznata vrsta je *Shuvuuia deserti* ili "pustinjska ptica". Naziv *Shuvuuia* potiče od mongolske riječi *shuvuu* (шувуу), što znači "ptica".

Opis
----

*Shuvuuia* je bila malena i lako građena životinja. Duga 60 cm, po dužini je bila jedan od najmanjih dinosaura. Lubanja je bila lake građe, sa dugim i tankim čeljustima i malenim zubima. *Shuvuuia* je jedinstvena među teropodima zbog sposobnosti da izvede prokinezu, odnosno da pokreće gornju čeljust nezavisno od moždane šupljine.

Zadnji udovi bili su dugi, vitki i sa kratkim prstima, što pokazuje znatnu sposobnost trčanja. Međutim, pradnji udovi bili su neobično kratki i snažno građeni. Iako se prije za *Shuvuuiu* i ostale alvarezsauride smatralo da su imali samo po jedan prst na prednjim udovima, noviji primjerci pokazuju prisustvo redukovanog drugog i trećeg prsta, koji nisu pronađeni kod prijašnjih primjeraka. Kao i ostali alvarezsauridi, *Shuvuuia* je možda koristila prednje udove za otvaranje gnijezda kukaca, a svoje tanke, neobično pokretljive čeljusti kako bi takav plijen izvadila.

Fosili roda *Shuvuuia* pronađeni su na dvije lokacije u formaciji Djadochta: Ukhaa Tolgod i Tögrögiin Shiree. Za ta mjesta se smatra da su stara oko 75 milijuna godina. U to vrijeme na istom prostoru postojali su *Velociraptor* i *Protoceratops*.

### Perje

*Shuvuuia* je bila četvrti teropodni rod dinosaura koji je pokazivao direktne dokaze perja. Tipični primjerak bio je okružen malenim, šupljim strukturama nalik cijevima koje su podsjećale na stručak (osnovu) perja današnjih ptica. Iako je taj primjerak bio veoma loše očuvan, biokemijske analize su kasnije pokazale da te strukture sadrže produkte truljenja proteina beta-keratina, ali (što je još važnije) nije bilo dokaza prisutnosti alfa-keratina. Dok se beta-keratin nalazi kod kožnih stanica i stanica perja i kod gmazova i kod ptica, samo u ptičjem perju uopće nema alfa-keratina. Ti dokazi pokazuju da je *Shuvuuia* vjerojatno imala "ogrtač" od perja.

U popularnoj kulturi
--------------------

*Shuvuuia* je prikazana u prvoj epizodi TV serije Discovery Channela *Dinosaur Planet*; lovi je *Velociraptor*, ali na kraju završi kao plijen *Oviraptoru*.

Izvori
------

1. ↑  Chiappe, L.M. Norell, M. A. and Clark, J. M. (1998). "The skull of a relative of the stem-group bird *Mononykus*." *Nature*, **392**(6673): 275-278.
2. ↑  Suzuki, S, L. Chiappe, G. Dyke, M. Watabe, R. Barsbold and K. Tsogtbaatar (2002). "A new specimen of *Shuvuuia deserti* Chiappe et al. 1998, from the Mongolian Late Cretaceous 
with a discussion of the relationships of alvarezsaurids to other theropod dinosaurs." *Contributions in Science (Los Angeles)*, **494**: 1-18
3. ↑  Longrich, Nicholas R.; and Currie, Philip J. (2009). „*Albertonykus borealis*, a new alvarezsaur (Dinosauria: Theropoda) from the Early Maastrichtian of Alberta, Canada: Implications for the systematics and ecology of the Alvarezsauridae". *Cretaceous Research* **30** (1): 239–252. DOI:10.1016/j.cretres.2008.07.005.
4. ↑  Schweitzer, M.H. J.A. Watt, R. Avci, L. Knapp, L. Chiappe, M. Norell & M. Marshall. (1999). "Beta-keratin specific immunological reactivity in feather-like structures of the Cretaceous alvarezsaurid, *Shuvuuia deserti*." *Journal of Experimental Zoology* (Mol Dev Evol), **285**: 146-157.

Vanjske poveznice
-----------------

* *Shuvuuia* u Dino Directory